**TUOREEN** kyselytutkimuksen mukaan yläkouluikäiset nuoret arvostavat verkossa luotettavaa tietoa. He ovat varsin hyvin tietoisia netin luotettavuusongelmasta.

Nuorten mielestä luotettavuuden kannalta tärkeintä on jutun julkaisukanava. Nuoret pitävät luotettavimpina medioina televisiokanavia ja painettuja sanomalehtiä. Seuraavaksi luotetuimpina he pitävät Googlea, sanomalehtien nettisivuja ja Wikipediaa.

Vähiten nuoret luottivat blogeihin, viihdeuutissivustoihin, keskustelupalstoihin sekä MV-lehden ja Magneettimedian kaltaisiin sivustoihin.

Tiedot selviävät Sanomalehtien Liiton TNS Gallupilla teettämästä kyselystä, joka julkaistiin nyt alkaneella Sanomalehtiviikolla. Siihen vastasi 554 iältään 13–15-vuotiasta nuorta.

Vastaajista kolme neljästä kertoo törmäävänsä verkossa valheellisiin, virheellisiin tai epäselviin tietoihin vähintään silloin tällöin. Joka viides kertoi törmäävänsä tällaiseen tietoon aiempaa useammin.

**KYSELYN** mukaan 15-vuotiaat kiinnittivät nuorempia enemmän huomiota jutun julkaisukanavaan ja julkaisukanavan luotettavuuteen.

15-vuotiaat uskoivat myös nuorempia enemmän, että luotettavan tiedon merkitys kasvaa tulevaisuudessa.

Sanomalehtien Liiton mediakasvatusasiantuntija [**Hanna Romppaisen**](https://www.hs.fi/haku/?query=hanna+romppaisen) mukaan tutkimus osoittaa, että mediakasvatuksen näkökulmasta yläkoulu on kriittistä aikaa.

”On olennaista, että tässä ikävaiheessa nuoret oppivat lähdekriittisyyttä ja keinoja tunnistaa luotettava tieto”, Romppainen sanoo Sanomalehtien Liiton tiedotteessa.